Lego Heroica

Lego Heroica on Lego Games -teemaan kuuluva kuvitteelliseen Ennonin kuningaskuntaan sijoittuva fantasia-aiheinen lautapelisarja, jonka neljä ensimmäistä osaa julkaistiin Suomessa elokuussa 2011. Viides osa ilmestyi vuonna 2012. Pelin tarkoituksena on auttaa sankareita kukistamaan Heroican maailman valloittaneet pahat hirviöt.

Pelit soveltuvat pelattaviksi yksittäin, mutta jos käytössä on useampi sarjan osa, ne voidaan myös yhdistää yhdeksi suureksi pelilaudaksi. Muiden Lego-lautapelien tapaan myös Lego Heroicassa käytetään pelinappuloina tavallisia Lego-minihahmoja pienempiä Lego-mikrohahmoja. Lego Heroica on yhteensopiva myös muiden Lego-palikoista koostuvien Lego-tuotteiden kanssa, joten pelaajat voivat itsekin rakentaa tai muokata mieluisensa pelilaudan.

 Sarjassa ilmestyneet pelit 

Lego Heroica -lautapelisarjassa on toistaiseksi ilmestynyt seuraavat osat:
 3857 Draidan lahti
 3858 Waldurkin metsä
 3859 Nathuzin luolat
 3860 Fortaanin linna
 3874 Ilrionin katakombit
 30170 Ganrash

 Hahmot 
 Sankarit 
 Barbaari: voimakas soturi, joka esiintyy jokaisessa neljässä Heroica-sarjan pelissä
 Druidi: parantaja, joka esiintyy Waldurkin metsässä ja Fortaanin linnassa
 Kuningas: Ennonin hallitsija löytyy Ilrionin katakombeista vampyyriruhtinaan vankityrmästä
 Prinssi: Ennonin kuninkaan poika, joka etsii kadonnutta isäänsä Ilrionin katakombeissa
 Ritari: Fortaanin linnan asukas ennen peikkokuninkaan joukkojen hyökkäystä
 Samoaja: jousta käyttelevä metsämies, joka esiintyy Waldurkin metsässä
 Tietäjä: prinssin opettaja ja suojelija on tämän mukana suorittamassa Ilrionin katakombien tehtävää
 Varas: Nathuzin luolissa esiintyvä ammattivaras, joka osaa tyhjentää hirviöiden taskut
 Velho: tulipalloja viskova taikuri, joka esiintyy kaikissa Heroica-peleissä lukuun ottamatta Waldurkin metsää

 Hirviöt 
 Golem-ruhtinas: Nathuzin luolissa lymyilevä hirviö
 Golem-vartija: golem-ruhtinaan vartijoita
 Hämähäkit
 Ihmissudet: Pahan Druidin apulaisia
 Lepakot
 Paha Druidi: Waldurkin metsän rauniot ominut pimeiden taikavoimien käyttelijä
 Peikkokenraali: voimakas peikkojohtaja, jonka tehtävänä on pitää hallussa Draidan lahtea ja siellä sijaitsevaa satamaa
 Peikkokuningas: Fortaanin linnan valloittanut kaikkien peikkojen kuningas
 Peikkosoturit: yleisin ja heikoin peikkotyyppi
 Peikkovartijat: peikkokuninkaan erikoisjoukkoja
 Vampyyrilepakot
 Vampyyriruhtinas: Ilrionin katakombien pelätty hallitsija, joka pitää Ennonin kuningasta vankinaan
 Zombie: Ilrionin katakombien asukkaita

 Pelin kulku 
 Sankarien liikuttaminen 
Kun pelilauta on rakennettu, pelaajat heittävät kukin vuorollaan Lego-arpakuutiota ja liikuttavat sankariaan heiton tuloksen mukaan 1–4 askelta. Jos tässä vaiheessa heittää Lego-arpakuutiolla Heroica-kilven, voi liikkumisen sijaan käyttää myös hahmon mahdollista pitkän matkan taitoa tai asetta. Jos liike päätyy ruutuun, jossa on jo jokin toinen sankari, pelaaja asettaa sankarinsa seuraavaan vapaaseen ruutuun. Sankari kerää kaikki matkan varrella mahdollisesti ylittämänsä esineet sankaripakkaukseensa.

Heroica-sarjan eri peleissä saattaa olla myös pelikohtaisesti liikkumiseen vaikuttavia asioita: Fortaanin linnassa on lukittuja ovia, Nathuzin luolassa kiviröykkiöitä ja Waldurkin metsässä taikaovia, joista läpi pääseminen aiheuttaa sankareille ylimääräisiä toimenpiteitä.

Jos sankari liikkuu ruutuun, jonka viereisessä ruudussa on hirviö, on liikkuminen lopetettava siihen ruutuun ja taisteltava hirviötä vastaan.

 Hirviöitä vastaan taisteleminen 
Kun sankari taistelee hirviötä vastaan, hän heittää Lego-arpakuutiota. Jos heiton tulos on miekka, sankari voittaa ja hirviö poistetaan pelilaudalta. Jos heiton tulos on pääkallo, sankari häviää, jolloin hän menettää hirviön voiman verran terveyspisteitä ja horjahtaa yhden ruudun takaisinpäin. Jos taistelussa heittää Heroica-kilven, sankari joko voittaa taistelun tai voi käyttää lyhyen matkan taitoa tai lähitaisteluasettaan.

Jos sankarin viereisissä ruuduissa on kaksi tai useampia hirviöitä, on hänen taisteltava vuorotellen jokaista hirviötä vastaan valitsemassaan järjestyksessä kunnes häviää tai voittaa kaikki hirviöt.

 Terveys 
Jos sankari menettää kaikki neljä terveyspistettään, hän joutuu lepäämään ja on poissa pelistä, kunnes paranee täysivoimaiseksi heittämällä kerran vuorossa Lego-arpaakuutiota ja palauttamalla sankarilleen heiton tuloksen osoittaman määrän terveyspisteitä.

 Esineet 
Pelilaudalta saattaa löytää sankareille hyödyllisiä esineitä. Taikajuomat parantavat sankarin kykyjä hetkellisesti ja kultapaloilla voi ostaa aseita, joiden ominaisuuksista voi olla hyötyä, jos heittää Lego-arpakuutiolla Heroica-kilven. Pelissä on myös aarrearkkuja, joissa voi olla joko kultaa tai terveyspisteitä vähentäviä ansoja. Sarjan eri peleissä on lisäksi pelikohtaisia esineitä, esimerkiksi Fortaanin linnassa avaimia, joilla voi avata lukittuja ovia, ja Nathuzin luolissa soihtuja, joita käyttämällä sankari etenee pimeässä luolastossa nopeammin.

Jokaisessa pelissä on tavallisten esineiden lisäksi myös yksi erikoisesine, joiden löytäminen saattaa pelikerrasta riippuen olla sankarien tehtävänä. Näiden esineidän käytöllä on myös yleensä ainutkertaisia vaikutuksia. Draidan lahdessa on Heijastuksen Kristalli, Waldurkin metsässä Elämän Malja, Nathuzin luolissa Manauksen Valtikka ja Fortaanin linnassa Suojeluksen Kypärä.

 Pelin päättyminen 
Peli päättyy, kun tehtävä on suoritettu. Tehtävä voi olla pelistä riippuen johonkin tiettyyn maaliruutuun pääseminen, tärkeän esineen hankkiminen tai hirviöjohtajan kukistaminen.

 Sääntömuunnelmia 
Sääntövihkonen esittelee pelistä myös erilaisia muunnelmia. Eeppisessä Heroicassa pelataan yksittäisen tehtävän sijaan pidempi kampanja, jossa pelaajat pelaavat samalla sankarilla vähintään kaksi tehtävää peräkkäin. Taistelu-Heroicassa yksi pelaajista pelaa hirviöillä ja yrittää estää sankareita suorittamasta tehtävää. Säännöt rohkaisevat keksimään pelistä myös omia muunnelmia.

Lähteet

 Aiheesta muualla 
 Lego Heroican virallinen sivusto 
 Lego Heroica -tuotteet Brickset.com-sivustolla. 

Luokka:Lasten lautapelit
Heroica